題王大令保母帖
作者：白珽
朝代：宋

paragraphs: 大令書法美少年，玉函金籥隨飛烟。
纍纍一百又五字，豈意近出黄閍磚。
字奇文古兩超絕，保母從茲傾衆帖。
誰將瓦合嘲玉碎，一片孤衷本相接。
快劍橫斫鐵山摧，戲龍猛蹴銀河欹。
方庭無月天地黑，仰視別有星離離。
浪言貞石志千載，不及永和漥硯在。
白石已仙千里死，千百人中幾人愛。
蘭亭信美如捕風，貴耳賤目人響從。
三日嘔血饑搥胸，葉公畫龍懼真龍。